Duitsland genader na plaasmoordverdagtes borg kry – praag.co.za — 20 jaar jonk!
Die vyf verdagtes te wete dr. Gerson Kandjii en mnre. Erwin Tjiteer, Domingo Juseus, Stefanus Jarson en Mawapunchila Nakapanda, het in die landdroshof op Kalkrand verskyn nadat hulle vroeg in Maart op klagte van moord en diefstal in hegtenis geneem is.
Landdros Ismael Huanga het nie die redes vir die toekenning van borgtog in die hof gelees nie.
Adjudant-offisier Aloy Haraseb van die Namibiese polisie het gister bevestig dat Kandjii, die Brave Warriors se spandokter wat 'n ander hangende saak van renosterstropery teen hom het, reeds op vrye voet is nadat hy Saterdag sy borgtog betaal het.
Die ander vier is steeds in aanhouding tot tyd en wyl hulle hul borgtog kan betaal.
"Dit is absoluut onaanvaarbaar dat moordverdagtes borgtog van N$5 000 elk kry. Dit is ondenkbaar. Ek kan nie verstaan dat jy 'n prys van N$5 000 op iemand se lewe kan plaas nie," het die ontstelde bestuurder van die Namibië Hoodia-jagplaas, mnr. Derek MacKinnon, gister gesê.
Hy het bygevoeg: "Die regering sal moet ingryp. Hoe kan 'n moordverdagte dieselfde borgtog as 'n vermeende veedief kry?"
MacKinnon het gesê Schmidt se familie in Duitsland het Vrydag 'n brief aan die Duitse ambassadeur in Namibië, mnr. Christian Schlaga, geskryf om hul skok oor die borgtog uit te spreek en te vra of hy met die Namibiese regering kan vergader om hul misnoeë oor die vrylating oor te kan dra.
MacKinnon het gesê hy is ook van plan om 'n brief van protes aan die ministerie van landbou, water en bosbou te rig.
"Ek sukkel om te glo dat vermeende moordenaars toegelaat kan word om op vrye voet rond loop," het MacKinnon gesê.
Schmidt is in die oggendure van 26 Februarie en 27 Februarie in sy huis op die Namibië Hoodia-jagplaas in die Omamas-omgewing vermoor. Die verdagtes het glo ook twee vuurwapens, 'n platskermtelevisie en ander items uit sy huis gesteel.
Van die verdagtes is vasgetrek toe hulle van die gesteelde items verkoop het.
Toe die verdagtes in Maart in hegtenis geneem is, is gespekuleer dat hulle moontlik deel van 'n sindikaat verantwoordelik vir renosterstropery is en die jagplaas vir 'n ruk lank dopgehou het. Schmidt was glo van voorneme om renosters tot die wildbevolking van die plaas te voeg.
Skrywer praagGepubliseer op 24 November 2015 24 November 2015 Kategorieë NuusSleutelwoord borg, Duitsland, Namibië, plaasaanvalle, renosters, volksmoord